钦定古今图书集成/明伦汇编/宫闱典/第071卷 > 《立代王为皇太子诏》同前
## 钦定古今图书集成/明伦汇编/宫闱典/第071卷 > 《立代王为皇太子诏》同前

诏曰：“洊雷扬祉，承祧之道爰著；重离阐耀，守器之方
斯存。故能抚宁军国，守固邦家。详览遥图，缅瞻遐册，
继业垂统，咸率兹典。代王弘，地居嫡嗣，天纵英姿，器
质冲华，神鉴绍远，恭谦表志，仁孝居心，夙彰睿哲之
风，早通《诗》《书》之业。朕以虚薄，方启无疆之祚，未传不
朽之基，取则前王，思隆正绪，宜升上嗣，养德东宫，可
以立为皇太子，仍令所司择日备礼册命。”